Pavenčių cukraus fabrikas

Pavenčių cukraus fabrikas (vėliau – Pavenčių cukraus kombinatas, AB „Pavenčių cukrus“, AB „Panevėžio cukraus“ Kuršėnų padalinys) – buvusi maisto pramonės įmonė Kuršėnuose, Pavenčiuose. Veikė nuo 1935 m. iki XXI a. pirmojo dešimtmečio. Gamino smulkųjį cukrų, o nuo 1938 m. ir gabalinį (vienintelis iš Lietuvos cukraus fabrikų).Rimantas Garuckas, Cukraus pramonė, Visuotinė lietuvių enciklopedija, 2019-05-09. Nuoroda tikrinta 2020-09-14.

 Istorija 
Tarpukariu Lietuvos vyriausybės pastangomis pradėta rūpintis vietinio cukraus gamyba. Numatyta įvairiuose šalies regionuose pastatyti po cukraus fabriką. Pirmasis – pastatytas Suvalkijoje, Marijampolėje, 1931 m. Antrasis fabrikas turėjo iškilti Žemaitijoje, jam pasirinkta vieta Pavenčiuose, šalia Kuršėnų. Fabrikas pastatytas 1935 m. Marijampolės cukraus fabriko pavyzdžiu, turėjo savo vandentiekį, elektros stotį, dirbtuves. Centrinis pastatas – fabriko korpusas, pastatytas 18 m aukščio, virš 60 m ilgio, 25 m pločio. Katilinės kaminas – 90 m aukščio. Pastatus statė brolių Ilgovskių bendrovė, vidaus įrengimus montavo čekoslovakų bendrovė „Škoda“. Nuo Pavenčių stoties į fabriką nutiestos geležinkelio atšakos. Fabriką 1935 m. spalio 8 d. iškilmingai atidarė žemės ūkio ministras Stasys Putvinskis. Buvo numatyta, kad dirbdamas normaliu režimu fabrikas perdirbs iki 800 t runkelių, o didžiausiu pajėgumu – iki 1000 t runkelių per dieną.Antras cukraus fabrikas atidarytas, „Lietuvos Aidas“, 1935-10-09, p. 10, „AUTC“ architektūros ir urbanistikos tyrimų centro puslapyje. Nuoroda tikrinta 2020-09-14.

Po karo vėl pradėjo veikti 1944 m. rudenį. Sovietmečiu gamybos sezoniškumui sumažinti nuo šeštojo dešimtmečio cukrus gamintas ir iš kubietiško cukranendrių pusgaminio – geltonojo cukraus. 1953 m. pavadintas Pavenčių cukraus kombinatu, 1978 m. pradėtas rekonstruoti. 1985 m. kombinate dirbo 920 darbuotojų, pagaminta 13 950 t cukraus iš cukrinių runkelių ir 36 150 t cukraus iš cukranendrių pusgaminio. Beveik visas cukrus (49 070 t) buvo rafinuotas.Pavenčių cukraus kombinatas, Tarybų Lietuvos enciklopedija, t. 3 (Masaitis–Simno), p. 335. Vyriausioji enciklopedijų redakcija, Vilnius, 1987.

Nuo 1997 m. cukrus vėl gamintas tik iš cukrinių runkelių. 1998 m. fabrikas privatizuotas, 2003 m. 50 % jo akcijų valdė Danijos bendrovė „Danisco Sugar“. 1999 m. prijungtas prie „Panevėžio cukraus“. Nuo XXI a. pirmojo dešimtmečio – nebeveikiantis.Edita Karklelienė, Cukraus fabrikas grąžina paskutines skolas, Šiaulių kraštas, 2003-06-19. Nuoroda tikrinta 2020-09-14.

 Šaltiniai 

Kategorija:Kuršėnai
Kategorija:Lietuvos cukraus fabrikai